google/wiki40b huggingface dataset:
לירן שטראובר

קריירה

שטראובר גדל במחלקת הנוער של הפועל תל אביב ובתחילת שנות ה-90 היה שוער מחליף בקבוצה. לאחר מכן שיחק במספר קבוצות, ואת מעמדו בליגה ביסס כשוערה של הפועל ירושלים, משם עבר למכבי תל אביב, בתור שוער המשנה של אלכסנדר אובארוב. לאחר פרישתו של אובארוב הפך שטראובר לשוערה הראשון של מכבי. עם הקבוצה זכה שטראובר באליפות ליגת העל ובשלושה גביעי מדינה, ואף שיחק בשלב הבתים בליגת האלופות.
ב-14 במאי 2006, לאחר שבע שנים במכבי תל אביב, חתם שטראובר במכבי נתניה לאחר קנייתה על ידי איש העסקים דניאל יאמר. שטראובר הוביל את נתניה בחזרה לצמרת הליגה לצידם של דדי בן דיין ואיתי שכטר והיה שותף למשחקיה הראשונים של הקבוצה בגביע אופ"א. בקיץ 2009 עזב שטראובר את מכבי נתניה וחזר למכבי תל אביב.
ביוני 2011 חתם שטראובר על חוזה לשנתיים במכבי פתח תקווה. בעונת 2011/2012, העונה הראשונה בחוזה, ירדה הקבוצה לליגה השנייה ובסיומה החליטה לשחרר את שטראובר. בתגובה הגיש שטראובר נגד הקבוצה תביעה על סך 800 אלף ש"ח בגין הפרת חוזה.
ב-4 בדצמבר 2017 חזר שטראובר מפרישתו בגיל 43 ושיחק משחק אחד במדי הפועל לוד מליגה ג'.
לשטראובר 8 הופעות בנבחרת ישראל ו-17 הופעות בנבחרת הצעירה. את הופעת הבכורה שלו בנבחרת ערך ב-17 באפריל 2002, במשחק ידידות מול נבחרת דנמרק. בליגה הבכירה בישראל רשם שטראובר 513 הופעות, והוא מדורג במקום השישי בטבלת שיאני ההופעות של הליגה בכל הזמנים.

לאחר הפרישה

לאחר פרישתו ממשחק פעיל החל שטראובר לשמש כפרשן במשחקי ליגת העל בכדורגל לנוער המשודרים בערוץ הספורט. באוגוסט 2015 פוטר מהערוץ לאחר תקרית שבה היה מעורב במשחק ראווה במסגרת הליגה הישראלית בכדורגל חופים.
בשנת 2015 השתתף בעונה השלישית של תוכנית הטלוויזיה "גולסטאר".
בינואר 2019 החל להשתתף בתוכנית הראליטי "האח הגדול VIP עונה 3".

חיים אישיים

נולד לאהרון ולנעמי שטראובר.
ב-10 ביוני 2006 נישא שטראובר בשנית לחברת הכנסת לשעבר ענבל גבריאלי ובשנת 2009 השניים התגרשו. במאי 2011 נישא בפעם השלישית, לאלינור אביגדול וב-2013 התגרש. לשטראובר שלושה בנים מנישואיו הקודמים. כיום נמצא בזוגיות עם השחקנית טל טלמון.
פעמוני היובל

פעמוני היובל היה המופע המרכזי לציון חמישים שנה למדינת ישראל. המופע נערך ב-30 באפריל 1998 באצטדיון גבעת רם. נטלו בו חלק כ-2,000 משתתפים, בהם זמרים, שחקנים ורקדנים. ההכנות למופע לוּו בביקורת ציבורית שעסקה בעיקרה בגובה הוצאות השכר לאמנים ובהופעה של להקת בת-שבע, שבוטלה לבסוף. דרישתן של המפלגות הדתיות שישונה הריקוד של הלהקה העלתה מחדש את שאלת יחסי דתיים–חילונים במדינה.

על המופע

על הפקת האירוע הופקדה "העמותה לאירועי שנת החמישים למדינת ישראל". התוכנית המקורית הייתה לקיים את המופע ברמת גן, תחת השם "מפגן תולדות המדינה". בסוף 1997 שונה שמו של המופע והוחלט לקיימו בירושלים. עלות המופע עמדה על כ-22 מיליון שקלים, שעל פי מבקר המדינה, ארבעה וחצי מתוכם היו בגדר תשלום יתר.
לקראת המופע שופצו כ-4,000 מ-10,000 מושבים באצטדיון גבעת רם. המפיק בפועל של המופע היה שוקי וייס וביים אותו צדי צרפתי.
באירוע, שארך כ-3 שעות, נטלו חלק כ-2,000 משתתפים, בהם זמרים, שחקנים ורקדנים. אורחי הכבוד במופע היו סגן נשיא ארצות הברית אל גור, שנשא נאום אוהד, נשיא המדינה עזר ויצמן וראש ממשלת ישראל בנימין נתניהו. את המופע הנחה חיים יבין.
התוכנית האמנותית כללה מחרוזות שירים, ריקודים וקטעי מעבר קצרים. השירים במופע קובצו לפי תמות, וכללו שירים ישראליים ישנים, שירים ים־תיכוניים, שירים בשפות העולים לארץ, שירי ילדים, שירים שעוסקים בתהליך השלום, שירים על ירושלים ושירים על צה"ל. בקטע שהוקדש לצה"ל נערכו תרגילי סדר ומספר חיילים שעלו מהתפוצות סיפרו על עלייתם ועל שירותם הצבאי. בין השירים שזכו לביצוע מלא: "אין לי ארץ אחרת" (גלי עטרי), "לחיי העם הזה" (שושנה דמארי), "ירושלים של זהב" (עפרה חזה)  ו"שיר לשלום" (דודו פישר). ההמנון הושר על ידי ריטה. המופע הסתיים בביצועה של יהודית רביץ לשיר "הלוואי" ובריקודי עם על רקע זיקוקין די-נור. 
בין האמנים הנוספים שהשתתפו במופע היו: אורנה פורת, יוסי בנאי, תיקי דיין, מיקי קם, גיא זוארץ, מיכל צפיר, טוביה צפיר, גילה אלמגור, יבגני שפובלוב, ריימונד אבקסיס, ענת עצמון, גלית גיאת, חנוך רוזן, ציפי שביט, חני נחמיאס ומיכל ינאי.
המופע שודר במקביל בערוץ הראשון והשני; שיעורי הצפייה במופע עמדו על 28.7 אחוזים בערוץ הראשון ו-25.5% בערוץ 2.
סטברופול

היסטוריה

העיר נוסדה ב-1777 לפי תוכניתו של גריגורי פוטיומקין על קו אזוב-מוזדוק כמבצר ומחנה צבאי כדי להגן על גבולה הדרומי של רוסיה. תושבי העיר הראשונים היו קוזקים של טרק. שמה נגזר משם העיר היוונית-מיתולוגית, סטארופוליס, שמשמעותה ביוונית היא "עיר הצלב". לפי המסורת, מצאו החיילים שם צלב עתיק. מיקומה האסטרטגי של העיר עזר לרוסים בכיבוש הקווקז. 
בשנת 1843 העיר נהפכה למקום מושבו של בישוף אורתודוקסי וב-1847 מרכז החבל (גוברניה). 
בתקופת מלחמת האזרחים ברוסיה התחוללו בעיר קרבות בין חברי הסיעות השונות והעיר עברה מיד ליד מספר פעמים עד שבסופו של דבר נכבשה על ידי הצבא האדום מידי צבא המתנדבים של הגנרל אנטון דניקין ב-19 בינואר 1920. בשנת 1935 שם העיר שונה לוורושילובסק ע"ש קלימנט וורושילוב, אך ב-1943 חזרה לשמה המקורי. 
באוגוסט 1942 נכבשה העיר בידי הגרמנים ובינואר 1943 נכבשה בחזרה. בשנת 1946 התגלה באזור גז טבעי, שנתן דחף לפיתוח המואץ של העיר ובניית צינור גז סטברופול-מוסקבה. עם העיר קשור מיכאיל גורבצ'וב, שנולד במחוז סטברופול, ובתקופה מסוימת גם היה יושב ראש המפלגה הקומוניסטית של האזור.
מתנד מבוקר מתח

מימוש VCO

קיימות מספר דרכים לממש מתנד שהתדר שהוא מוציא מבוקר על ידי המתח בקו הבקרה שלו. הדרך הפשוטה ביותר היא על ידי סגירת חוג משוב חיובי על רעש תרמי הקיים בכל מעגל חשמלי. אופיו של המשוב הוא כזה שהוא מקיים את תנאי בירקהאוזן (Barkhausen conditions) בתדר ספציפי על הרעש התרמי. מימוש חוג המשוב תלוי בתחום התדר אותו רוצים לייצר.
בתחום תדרי הרדיו ה"נמוך" (1MHz-5GHz) ה-VCO ממומש לרוב על ידי שימוש ברכיב אקטיבי שמאפשר להגביר את הרעש (כדי לקיים את תנאי בירקהאוזן להגבר הרעש), ורכיבים ראקטיביים שמאפשרים הזזת פאזה של הרעש (כדי לקיים את תנאי בירקהאוזן לפאזת הרעש). תדר זה תלוי ברכיבים המרכיבים את ה-VCO (סלילים, קבלים, טרנזיסטורים), כשאחד מהם הוא וואראקטור (קבל נשלט מתח). כלומר שליטה על קיבול הואראקטור משנה את קיבולו, וכך גם את התדר בו תתקיים התנודה. וריאציות שונות למעגלים ניתן לראות במאמר.
בתחום תדרי המיקרוגל (5-50GHz) נעשה שימוש גם כן בטרנזיסטור כרכיב אקטיבי, אך במקום סלילים וקבלים (שתכונותיהם משתנות בתדרים גבוהים מאוד, והפסדי האנרגיה שלהם הופכים למשמעותיים גם כן) נעשה שימוש בקווי תמסורת, וברכיבים אחרים שמיועדים לתדר גבוה.

מאפייני VCO

ה-VCO מאופין בראש ובראשונה על ידי גרף מתח-תדר המציין איזה מתח בקו הבקרה מביא לאיזה תדר (ראה תמונה). מאפיינים נוספים מראים את הרעש בתלות בתדר (רעש פאזה) ואת הספק המוצא בתלות בתדר. נרחיב על כל אחד מהם:
ל-VCO יש מספר מאפיינים אותם צריך להבין ולנתח לפני בחירה בחלופה הטובה ביותר:
א. מגרף מתח-תדר ניתן לקבל מספר תובנות עיקריות: איזה מתח יש צורך לייצר ברגל הבקרה כדי להגיע לתדר הרצוי ומהו תחום התדרים בו ה-VCO עובד. פרמטר חשוב נוסף בגרף זה הוא השיפוע. VCO מתוכנן היטב חייב להיות בעל שיפוע מונוטוני עולה או יורד בכל תחום העבודה שלו, וככל שהשיפוע ליניארי יותר, כך תכנון חוגי PLL (חוג נעול מופע) בעזרתו הוא טוב ונכון יותר.
ב. רעש פאזה: רעש פאזה הוא תכונה אינהרנטית של כל מקור תדר. בתנאים ובאפנונים מסוימים הוא משפיע על טיב הקליטה. ככל שרעש הפאזה נמוך יותר, ה-VCO נחשב ל"איכותי" יותר.
ג. הספק מוצא: אחד משימושי ה-VCO הוא יצירת תדר מתנד מקומי (Local Oscillator) לערבל (מיקסר) שישמש להורדת תדר הקליטה במקלט סופרהטרודין. סיגנל זה צריך להיות בעוצמה גבוהה כדי להבטיח תקינות פעולת הערבל. בנוסף, עוצמה גבוהה של מוצא ה-VCO מובילה לרעש פאזה נמוך יותר ע"פ משוואת ליסון (Leeson's Equation).
ילדים של מישהו אחר

עלילה

מהנדס רכבות אלמן ברוסיה הסובייטית, מחפש אחר אישה שתעזור לו לגדל את ילדיו. הוא מציע לחברתו, אבל היא אינה מעוניינת לדאוג לילדים של אישה אחרת. ההתמדה שלו משתלמת, והוא מוצא אישה מתאימה כאישה וכאמא.
לרוע המזל, האב הופך להיות נבל אנוכי, וכשחברתו לשעבר מופיעה לפתע, הוא עוזב את משפחתו, מבלי להעיף מבט אחורה. האישה הכועסת מחליטה אף היא לעזוב, אבל כשהיא עומדת לעלות לרכבת, היא רואה את הילדים רצים אחריה, ומחליטה להישאר.
דב נתן ברינקר

דב נתן ברינקר (בסוף ימיו: בר-יקר; ב' בשבט ה'תרנ"ג, 19 בינואר 1893 - כ' באלול ה'תשי"א, 21 בספטמבר 1951) היה עסקן, עורך ועיתונאי ארצישראלי יליד דווינסק, שפעל בתקופת היישוב ובשנותיה הראשונות של מדינת ישראל.
ברינקר היה עורך כתב העת "הדביר" יחד עם חברו הרב יצחק אביגדור אורנשטיין, והאלמנך "לוח ירושלים" שנועד להמשיך את האלמנך "לוח ארץ ישראל" של אברהם משה לונץ שברינקר היה עוזרו ומזכירו הספרותי.

ביוגרפיה

נולד לגיטל ויעקב בדווינסק שבלטביה, הוא למד בתלמוד תורה ובישיבות מקומיות, בהיותו בן 11 עקרה משפחתו לליברפול שבאנגליה והוא עבר ללמוד בבית הספר המקומי. שנתיים לאחר מכן, ימים ספורים לפני ראש השנה של שנת ה'תרס"ז (1906) עלתה המשפחה לארץ ישראל והשתקעה בירושלים, בשכונת מאה שערים. בירושלים למד דב נתן בישיבת עץ חיים, שבה לימד אביו. ב-1914 נישא לחיה רחל בתו של הסופר הירושלמי אליהו יוסף ריבלין והם התגוררו בשכונת כנסת ישראל. כדי לחמוק מגיוס לצבא העות'מאני במלחמת העולם הראשונה, ברח מירושלים והסתתר בפרדסים של פתח תקווה וכפר סבא. 
ברינקר היה פעיל בתנועת המזרחי והוצב במקום ה-13 ברשימת מתמודדיו לאספת הנבחרים הראשונה, בה זכתה המזרחי לתשעה מושבים. ברינקר טען שעל המזרחי לעסוק לא רק בחינוך אלא גם בכלל הפעילות הציבורית בארץ ישראל ובמיוחד בהקמת יישובים, כי מבלי השפעה כללית לא תנתן לחינוך של המזרחי דריסת רגל. בהתאם לכך, בראשית שנות ה-20 של המאה ה-20 היה ממייסדי המושבה נווה יעקב (במקור "כפר עברי"), ועבר להתגורר בכפר. הוא היה מראשי המתיישבים ובמלאת 15 שנים להתיישבות היהודית במקום, הוציא לאור קונטרס המגולל את תלאות היישוב המבודד ותקוות מתיישביו לעתיד. רכושו וכתביו עד לתקופה זו אבדו בעת נטישת הכפר במלחמת 1948. 
בשנותיו האחרונות עיברת ברינקר את שם משפחתו לבר-יקר. הוא חלה בסכרת ונפטר מהיפוגליקמיה סמוך למשרדו ברחוב בן יהודה, ביום שישי כ' באלול ה'תשי"א, 21 בספטמבר 1951, בגיל 58.
בתו חנה נישאה לשופט בית המשפט העליון צבי טל.
רחוב בשכונת נווה יעקב בירושלים נקרא על שמו.

עבודתו הספרותית

ברינקר עבד כמזכירו הספרותי וכעוזרו של אברהם משה לונץ בשנים 1913–1916, בשנים אלו סייע בידי לונץ שהיה עיוור להוציא לאור את האלמנך "לוח ארץ ישראל" ואת השנתון "ירושלים", שעסק במחקרים סביב העיר ירושלים. כעבור 20 שנה ביקש ברינקר להמשיך מפעלים ספרותיים אלו באמצעות האלמנך החדש "לוח ירושלים", אותו החל להוציא לאור.
הלוח נדפס במשך שתים עשרה שנים ברציפות (1952-1940), וחדל לצאת לאור בעקבות פטירתו של ברינקר.
במקביל לעיסוקו בעריכת הלוח, השתתף ברינקר בעריכת כתב העת "התור" שבעריכת הרב י"ל מימון, והיה עורך כתב העת "הדביר" יחד עם חברו הרב יצחק אביגדור אורנשטיין. הוא העורך של ספר היובל לרב מימון (1926) ופרסם סיפורים ומאמרים בכתבי עת ועיתונים רבים, בהם: "דואר היום", ההד", "דבר", "הארץ" ו"הצופה".
רוג'ר העליז

רוג'ר העליז (מאנגלית: Jolly Roger) הוא השם שניתן למגוון דגלים אשר הונפו כדי לסמן את צוותה של ספינה מסוימת כשודדי ים. דגל רוג'ר העליז המפורסם ביותר כיום הוא סמל הגולגולת והעצמות המוצלבות, הכולל גולגולת מעל לשתי עצמות המסודרות בצורת X, על רקע שחור.
היסטורית, הדגל הונף על מנת לגרום לקורבנות שודדי הים להיכנע במהירות, אף שמרבית שודדי הים הניפו דגלים ידידותיים על מנת להטעות את אויביהם. מקור השם של הדגל בצרפתית: "רוז' העליז" - היינו "הדגל האדום העליז" מאחר שהדגלים הראשונים היו אדומים. מרבית הדגלים היו בצבע שחור בלא סמל הגולגולת והעצמות, ורק שני שודדי ים ובהם שודד הים אדוארד אינגלנד עשו שימוש בדגל זה. תומאס דין הניף דגל שחור שעליו זרוע לבנה האוחזת בחרב, ושחור הזקן נשא דגל שעליו ציור של שלד האוחז בידו חנית הדוקרת לב מדמם.
לאחר ירידת כוחם של שודדי הים, מספר יחידות צבאיות השתמשו בדגל רוג'ר העליז, לרוב בעיצוב הגולגולת והעצמות המוצלבות, כדגל לסימון היחידה או כדגל ניצחון המייחס להם את הקשיחות והאכזריות המפורסמת של שודדי הים.
גורילת השפלה המזרחית

תיאור פיזי

גורילת השפלה המזרחית היא הגדולה שבמיני הגורילות. ישנם הבדלים מעטים במראה בין שני תת-המינים של הגורילה המזרחית.
בכל זאת, פרוותה של גורילת השפלה קצר יותר וגבולות ה"אוכף" הכסוף המופיע על גבם של הזכרים הבוגרים ברורים יותר, זאת אומרת שה"אוכף" משורטט יותר.
הגולגולת של גורילת ההר גדולה ורחבה יותר מזו של גורילת השפלה ולסתותיה מסיביות יותר. לפי בדיקת הדנ"א המיטוכונדרי עולה כי שני תת-המינים התפצלו לפני כ-400,000 שנים.

תזונה

גורילת השפלה המזרחית כמו כל שאר הגורילות, היא צמחונית וניזונה מעלווה (עלים), פירות, זרעים, גבעולים ואפילו נמלים, טרמיטים וחרקים אחרים, המהווים חלק קטן בתזונה של גורילת השפלה המזרחית. עם זאת, אחוז הפירות בתזונתן של גורילות המזרח הוא נמוך יותר מזה של גורילות המערב.

מצב שימור

גורילות השפלה המזרחית חיות באזור הרפובליקה הדמוקרטית של קונגו (DRC), אזור הסובל משנות ה-90 של המאה ה-20 ממלחמת אזרחים. בעקבות המצב, אכיפת החוק נחלשה והגורילות ניצודות על מנת לשמש מזון לתושבים. 
לרוע מזלן, היערות בהן חיות הגורילות עשירים במינרלים ובמתכות כגון זהב, כסף, יהלומים ובדיל, אותם כורים המורדים באופן לא חוקי ובמהלך הכרייה היערות בהן חיות הגורילות נכרתים והתושבים מעמיקים את החקלאות לתוך היער.
טיסה 9268 של מטרוג'ט

ההתרסקות

המטוס, של חברת קוגלימאביה (תחת שם המותג מטרוג'ט) הרוסית, היה בן 18 שנים, צבר כ-56,000 שעות טיסה בכ-21,000 טיסות. הוא היה בבעלותה של חברה אירית, והושכר במאי 2012 לחברת קוגלימאביה. היו בו 217 נוסעים ו-7 אנשי צוות. צוות המטוס ו-214 מנוסעיו היו רוסים, ושלושה נוסעים היו אוקראינים. מרבית הנוסעים היו תיירים. 
המטוס המריא ב-05:51 בבוקר שעון קהיר מנמל התעופה הבינלאומי שארם א-שייח', וב-06:20 נעלם ממסכי המכ"ם. המטוס התפרק בעודו באוויר ושבריו התפזרו על שטח נרחב. מטוס של חיל האוויר המצרי מצא את המטוס המרוסק כ-50 ק"מ דרומית לכפר אל-חסנה, מצפון מזרח לנח'ל.

בעקבות ההתרסקות

לנוכח החשד שעלה לכך שהמטוס התרסק כתוצאה מפצצה שהוטמנה בו, הודיעו חברות התעופה אייר פראנס ולופטהנזה שיימנעו מלטוס בשמי סיני עד לבירור סיבת ההתרסקות, ובעקבותיהן קיבלו חברות תעופה נוספות החלטה דומה. ב-6 בנובמבר הורה ראש ממשלת בריטניה, דייוויד קמרון, על השעיית הטיסות מבריטניה לסיני, ורוסיה הודיעה על השעיית טיסות למצרים בעקבות החשד שבמטוס הוטמנה פצצה, בינואר 2018 הודיעה רוסיה על חידוש הטיסות בין מצרים לרוסיה, חברת איג'יפטאייר הודיעה על חידוש הטיסות בקו קהיר - מוסקבה.
בעקבות השעיית הטיסות לבריטניה ולרוסיה נותרו בשארם א-שייח' רבבות תיירים בריטים ורוסים ללא יכולת לשוב לארצם. כעבור ימים אחדים הפעילו מדינות אלה טיסות להחזרת התיירים לארצם.

הגורם להתרסקות

"מחוז סיני של המדינה האסלאמית" טען שאנשיו הפילו את המטוס, אך שר התחבורה הרוסי, מקסים סוקולוב, הודיע שטענה זו אינה נכונה. הוא, ודוברי הממשל המצרי, התבססו על כך שהמטוס היה בגובה 12,000 מטר, שהוא גובה שמחוץ לטווח של טילי נ"מ פשוטים שנמצאים בידי "מחוז סיני", וכן על עובדת התבקעות המטוס לשניים עוד בשהייתו באוויר, שאינה אופיינית למטוס שנפגע מטיל.
ב-2 בנובמבר, פרסמו מומחים לחקר התרסקויות מטוסים חוות דעת שבה הם מאשימים את המצרים בטיוח החקירה כדי שלא לפגוע בתיירות. הם טענו שייתכן שהמטוס אכן הופל על ידי המדינה האסלאמית, אומנם לא על ידי טילי נ"מ כפי שהמצרים סברו בתחילה ושללו, אלא במטען שהועלה למטוס. רק כך אפשר להסביר את התבקעות המטוס לשניים. כעבור יומיים, אישרו גורמי מודיעין בארצות הברית שזהו התרחיש הסביר ביותר. פורסמה הערכה של חוקרים בריטים, המתבססת על יירוט תשדורות של אנשי המדינה האסלאמית, המטוס הופל באמצעות פצצה שהוטמנה בתא המטען. ההודעה הבריטית על כך נעשתה בעת ביקורו של נשיא מצרים עבד אל-פתאח א-סיסי בבריטניה, והעמדה הבריטית גררה תגובות נזעמות במצרים וברוסיה. גם בארצות הברית התפרסם מידע מודיעיני בדבר תשדורות של אנשי המדינה האסלאמית בסיני המעידות על הפלת המטוס באמצעות פצצה. במצרים המשיכו אמצעי התקשורת בגישה שהטענות על פיגוע הן מזימה שנועדה לפגוע במצרים. ב-17 בנובמבר הודיעה רוסיה רשמית שהמטוס הופל בידי המדינה האסלאמית, עקב מציאת שרידי חומר נפץ בין שברי המטוס. בניגוד להודעות אלה, ב-14 בדצמבר הודיעה מצרים כי אין ראיה לפעילות טרור או לפעילות פלילית שגרמה להתרסקות המטוס. 
רוסיה הכריזה על פרס בסך 50 מיליון דולר, שיינתן למי שימסור מידע שיוביל ללכידת האחראים לפיצוץ המטוס.
תלמוד תורה ארץ המוריה

היסטוריה

החזון קרם עור וגידים בשנת תשס"ג - 2003 על ידי הרב אברהם עמרם שבת, רב קהילת 'נעם שיח' בהר חומה ואיש חינוך ותיק אשר לימד שנים רבות בתלמוד תורה מורשה. לשם הקמת התלמוד תורה הוקמו בתחילה "גני ארץ המוריה", גני בנים וגני בנות שבהם עמותת "תלמוד תורה אריאל ארץ המוריה" קיבלה אוטונומיה חינוכית ממשרד החינוך, ושותפות בבחירת הגננות, באופן העברת התכנים הנלמדים על ידי הגננות ומפעילה מלמד העוסק עם הילדים בלימוד החומש.
בשנת תשס"ח- 2008 הוקמו תלמוד התורה ובית הספר לבנות.
רוב תלמידי המוסדות מתגוררים בשכונת הר חומה, ומיעוטם מתגוררים בשכונות הסמוכות, גילה, תלפיות וארמון הנציב.
הנהגה רוחנית: הרב צבי ישראל טאו הרב עמיאל שטרנברג, הרב עודד וולנסקי והרב אריאל אדרי.
תלמוד התורה עבר גלגולים רבים עד למשכנו הנוכחי, בתחילת דרכו שכן בגילה, לאחר מכן עבר לשכונת הר חומה ואף בה נדד ממקום למקום עד שקיבל משכן זמני (מנדי"ם) ברחוב שמואל מאיר. מבנה הקבע לתלמוד תורה ולבית הספר לבנות הוקם ברחוב הרב מן ההר בשכונה, והאיכלוס המלא בוצע בראשית שנת הלימודים תשע"ח.

תלמוד תורה

מערכת הלימוד בתלמוד תורה מתאפיינת בריבוי לימודי קודש על חשבון לימודי חול, עם זאת במוסד נלמדים כמה ממקצועות החול, מתוך הכרה בצורך שבהם: מתמטיקה, עברית מדעים וספורט, אך לא לומדים אנגלית בהתאם להוראת הרב צבי יהודה קוק, שהתנגד ללימודי אנגלית בתלמודי תורה.
האידאולוגיה החינוכית של המוסד מדגישה את חשיבותן של ארץ ישראל ומדינת ישראל והסתכלות על תהליך שיבת ציון כאתחלתא דגאולה, על פי הגותם ומחשבתם של הרב אברהם יצחק קוק ובנו הרב צבי יהודה קוק. לימודי המולדת בתלמוד התורה נלמדים במסגרת הנקראת "ארץ נחלה", ועיקרה לראות את התהליכים ההיסטוריים שאירעו לעם ישראל כתהליכי גאולה, ומתוך כך ללמוד היסטוריה וידיעת הארץ.
בתלמוד תורה ישנן כיום שמונה כיתות א'-ח', מספר התלמידים בשנת תשע"ח עומד על כ-230 תלמידים. בשנת הלימודים תשע"ח נפתחו שתי כיתות א' ושתי כיתות ב'.
מנהל תלמוד התורה הוא הרב אברהם שבת, סגני המנהל הם הרב אהד דנה והרב נעם הכסטר. רוב אנשי צוות ההוראה הנם בוגרי ישיבת הר המור.

גני ילדים

"גני ארץ המוריה" הם גני עירייה הפועלים במסגרת החמ"ד, ומוגדרים כך מחמת הערכים המוספים שעמותת "תלמוד תורה אריאל ארץ המוריה" נותנת באותם הגנים.
הגנים מונים כיום כ-550 ילדים בנים ובנות הלומדים בהפרדה מגדרית.

בית ספר לבנות

בית הספר הוקם לפני כעשר שנים על ידי הורים ששאפו לחינוך ייחודי לבנות המושתת על ערכי התורה והארץ ושואף לגדל בנות בעלות בסיס אמוני איתן וידע תורני רחב. את לימודי הקודש מכוון ומנהיג הרב אברהם שבת, מדריך ומלווה את צוות המורות בסוגיות שעולות, בהתלבטויות ובדרך הנכונה להורות. מטרת הוראת החומש היא שעצם המפגש עם התורה ייגע ברצון, יפתח אותו, ויקרבו למידות טובות, לקרבת אלוקים, לקשר לא"י ומתוך כך תיבנה האישיות של הבת.
כיום (תשע"ח) בבית הספר לבנות לומדות כ-220 תלמידות בכיתות א'-ח'. בשנת הלימודים הנוכחית נפתחו שתי כיתות א' ושתי כיתות ב'.
בית הספר לבנות ממוקם באותו המבנה של התלמוד תורה אך הכניסה למבנה הבנות מתבצעת מרחוב איש מצליח וזאת על מנת לשמור על ההפרדה המגדרית בין המוסדות.
מנהלת בית הספר לבנות הנה גברת שירה כהן.
קזקה

היסטוריה

ב־2014, הסולנית לעתיד אולכסנדרה זריצקה השתתפה בעונה הרביעית של "הולוס קראייני", הגרסה האוקראינית של התוכנית דה וויס.
ב־2017 זריצקה הקימה את הלהקה עם מיקיטה בודש, שמנגן בגיטרה ובקלידים ועושה את העיבודים. השם מגיעה מהמילה האוקראינית казка, מעשייה.
הלהקה הוציאה את השיר הראשון שלה "סוויאטה" (Свята) ב־1 במרץ 2017. שם השיר דו־משמעי: באוקראינית פירושו גם "חגים" וגם "קדושה", ושתי המשמעויות מופיעות במילים ("אמא, בחגים לא הייתי קדושה"). השיר היה להיט מיידי והושמע רבות בתחנות רדיו באוקראינה. השיר לווה בקליפ בבימויו של סרהיי טקצ'נקו. הקליפ המינימליסטי מציג את חברי בתאורה אדומה והבזקים של סמלים שמזוהים עם מיתולוגיה סלאבית.
בהמשך שנת 2017, ההרכב השתתף בגרסה האוקראינית של X Factor. מאמן הלהקה בתוכנית היה אנדריי דנילקו (שהתפרסם בדמות הדראג "ורקה סרדוצ'קה"). על פי התוצאות של הקהל ההצבעה, הלהקה הודחה בפרק החמישי של התוכנית, אולם זמן קצר לאחר מכן היא הוציאה את הסינגל "דיווה" (Дива – "ניסים"), שהגיע מייד לצמרת מצעד ה־iTunes באוקראינה.
בתחילת 2018, ללהקה הצטרף דמיטרו מזוריאר, שמנגן בכלי נשיפה וכלי הקשה, החל מסופילקה (חלילית אוקראינית) ואוקרינה וכלה בטרמביטה וצימבלי. ב־10 בפברואר הלהקה השתתפה התחרות הקדם האוקראינית של אירוויזיון 2018, והגיעה למקום השישי.
ב־27 באפריל 2018 יצא האלבום המלא הראשון של הלהקה בשם KARMA. האלבום מכיל עשרה שירים – שלושה שכבר יצאו לפני כן כסינגלים, גרסת כיסוי לשיר של הלהקה הידועה סקריאבין, ושישה שירים חדשים. השיר "פלאקאלה" (Плакала – "בכתה") היה הראשון בשפה האוקראינית שהגיע לראש מצעד המוזיקה ב־YouTube במדינה; לפני־כן הגיעו למקום הראשון רק שירים ברוסית. בקיץ 2018 קזקה השתתפה בפסטיבלים ברחבי אוקראינה בערים קייב, חרקוב, ומריופול. לסיבוב ההופעות הצטרפו מתופף ושלוש זמרות ליווי.
השיר "פלאקאלה" הגיע לראש מצעדי הפזמונים באוקראינה ובבולגריה, ואף נכנס לרשימת ההשמעה בגלגלצ בישראל.
בפברואר 2019 ההרכב ניסה פעם נוספת את מזלו בקדם האוקראיני לאירוויזיון 2019 בתל אביב עם השיר Apart וסיים במקום השלישי. בעקבות סירובה של הזמרת מארוב  שזכתה במקום הראשון לחתום על חוזה עם חברת השידור הציבורי הלאומית של אוקראינה (UA:PBC)  שכלל בין היתר ביטול הופעות ברוסיה ומימון עצמי של המסע לתל אביב, הוצע ללהקת Freedom Jazz שסיימה במקום השני ולקזקה להחליף את מארוב ולייצג את אוקראינה, אך גם הם סירבו לחתום על החוזה ובסופו של דבר אוקראינה הודיעה על פרישתה מהתחרות.
אפעה

תיאור

האפעה הוא נחש קטן יחסית לצפעיים. המינים הגדולים בסוג זה (אפעה מצרי, אפעה לבן גחון) יכולים להגיע לאורך מרבי של עד 90 ס"מ, בעוד המינים הקטנים בסוג זה מגיעים לאורך מרבי של 30 ס"מ. 
צבעו הכללי אפור, אדום, צהוב או חום, עם כתמים בהירים בעלי הילה כהה. לעיתים ישנם פרטים בעלי גוון כחלחל-אפור. האפעה בעל קשקשי צד קטנים המשמשים אותו להשמעת קולות אזהרה והפחדה, המופקים על ידי שפשוף הקשקשים אלו באלו, ובכך חוסכים מהנחש את פעולת הנשיפה - המפיקה קול דומה, אך תורמת לאיבוד מים. 
ראשו משולש ובולט מהצוואר הדק. החוטם קצר ומעוגל, העיניים גדולות יחסית בעוד הגוף דק עם זנב קצר.

התנהגות ותזונה

לכל מיני האפעה תנוחה אופיינית מאיימת, הנראית כמו רצף כריכות של האות "C", שגורמות לשפשוף הקשקשים והשמעת קול אזהרה. הפקת קול בעזרת קשקשים משוננים מכונה צירצור. נחשים אלו יכולים להיות לא צפויים, ומסוגלים להכיש מהתנוחה המאופיינת שלהם.   
האפעה פעיל בלילה והוא ניזון ממכרסמים, צפרדעים, לטאות ופרוקי רגליים, כשהצעירים אוכלים בעיקר חרקים. האפעה אינו שותה מים וכך הוא מתאים לתנאי המדבר. המוצא כנראה באזורים חוליים והאפעה הסתגל לאזורים של טרשים וסלעים.
חלק ממיני האפעה מטילים ביצים, בעוד האפעה קריני משריץ, כלומר נושא את הביצים בתוכו ומוליד נחשים שכבר בקעו מהם.

האפעה במקורות

בתנ"ך האפעה מתואר, בין השאר, כמתגורר באזורי מדבר שוממים (איוב כ טז; ישעיהו ל ו; נט ה); ובתלמוד בהקשר לאורך חייו (ירושלמי, בכורות, ח ע"א). חז"ל תיארו את השימוש שעשו הרומים בנחש לחיסון נגד ארס נחשים (תוספתא, תרומות ז, יד; ע"ז, ל). השימוש בנחש לריפוי נזכר גם במשנה ( עדיות ב ה). 
מקורות כתובים מהתקופה הביזנטית מעידים על שימוש בנחש האפעה לייצור חומר מרפא בשם תריאק אשר מרכז הייצור שלו היה בירושלים ובאזור ים המלח, שם הוא נקרא בשם טיר וכנראה מכאן שם התרופה- טיריאק.
המדרש מזהה את האפעה עם העכס (Echis) וזהו הזיהוי המקובל כיום. האפעה מוזכר גם בברית החדשה.
לפי התלמוד הבבלי זמן ההיריון של האפעה הוא שבעים שנה "אפעה לשבעים שנה". בפועל ההריון נמשך 4-5 חודשים.

תפוצה

האפעה מצוי בכל רחבי צפון אפריקה מעל לקו המשווה, למעט באזורי מדבר והרים יבשים במיוחד, באסיה - מפקיסטן ומערבה, במזרח התיכון ובתת היבשת ההודית כולל סרי לנקה.
בישראל מצוי האפעה באזורי מצוקים בנגב, בבקעת הירדן, במדבר יהודה, ובגלבוע. התפוצה של האפעה במערב הנגב מתרחבת. בישראל מצוי המין אפעה מגוון. 
האפעה בהרי הנגב ובגלבוע הוא חום-אדמדם בעל כתמים בהירים, ונראה שהצבעים מותאמים לצבע הקרקע.

טיפול בנפגע הכשה

במקרה של הכשה, על-פי ההמלצות משרד הבריאות הישראלי, יש לקבע את הגף שנפגע כדי להאט את פיזור הארס, להימנע מטלטולים (כגון ריצה) הגורמים להאצת פעולת הלב ולפיזור הארס, לדאוג לעירוי נוזלים ולפנות לטיפול רפואי ללא דיחוי. (קיים נסיוב לטיפול בהכשות אפעה). אין לבצע חיתוך ומציצה של אזור ההכשה.
מחלק מתח

באלקטרוניקה, מחלק מתח הוא מעגל חשמלי ליניארי ופשוט אשר המתח החשמלי במוצאו (המסומן Vₒᵤₜ) הוא רק חלק מהמתח החשמלי במבואו (המסומן Vᵢₙ). המונח חלוקת מתח מתייחס לאופן שבו, על-פי חוק המתחים של קירכהוף, על כל אחד מרכיבי המעגל החשמלי נופל חלק יחסי מהמתח אשר מוזן למעגל.
שימוש נפוץ במחלק מתח הוא קבלת מתח רצוי במעגל שבו קיימים מקורות מתח קבועים. הדוגמה הפשוטה ביותר למחלק מתח היא חיבור טורי של שני נגדים. נגדים משתנים רבים מכילים 3 הדקים, כאשר 2 הקיצוניות הן קבועות, והאמצעית משתנה בהתאם לכוונון הנגד ומהווה מוצא של מחלק מתח. במעגלי זרם חילופין, מחלקי מתח מתארים הנחתת אותות כתלות בתדירות שלהם.

השפעת העומס

המתח שבמוצא המעגל תלוי רק במרכיבי מחלק המתח, אך כאשר מחברים רכיבים נוספים כעומס על המוצא, הם למעשה מתחברים במקביל ל-Z₂ ובכך נוצרת עכבה שקולה חדשה שמחוברת כולה בטור אל Z₁. לפיכך, כאשר מתכננים מחלק מתח שמיועד להתחבר אליו עומס - יש להתחשב גם בהשפעת עכבת העומס על מתח המוצא.
ישיבת פאר רוקאוואי

צוות ובוגרים

הרב פאר הוא חתנו של הרב יהודה לייב נקריץ, חתנו של הרב אברהם יפה'ן שעל שם ספרו "דרך איתן" נקראת הישיבה. לצידו חבר בנשיאות הנהלת הישיבה הרב אהרן מרדכי ברונפמן. מלמדים בה גם הרב משה בצלאל בראון שמשמש גם רב קהילת 'אגודת ישראל' בווסט לורנץ, הרב אברהם קליינקופמן והרב יוסף ברונר. בצוות הישיבה התיכונית: הרב יהושע קאליש.
בין בוגרי הישיבה: הרבנים עזריאל בראון ויעקב מאייר, מייסדי וראשי הישיבה הגדולה בקרטרט (YGOC); והמוזיקאי החסידי ארי גולדוואג .
דרור בתי חינוך

התפיסה החינוכית

הרשת פועלת לפי מה שהיה מכנה "הפדגוגיה החברתית". תפיסה זו מדגישה את הקשר של חינוך לחברה חלק מעקרונותיה הם העמדת בני האדם במרכז; דיאלוג היוצר תחושת ערך, יצירתיות ומנהיגות; ויצירת חוויית שייכות וצמיחה.
שם העמותה המלא הוא "דרור בתי חינוך ע"ש גימנסיה דרור - החלוץ". בשנת 2002 החליטה העמותה לשנות את שמה המקורי (מקצוע ועבודה), על שם הגימנסיה שהופעלה בתקופת מלחמת העולם השנייה על ידי תנועת דרור-פרייהייט.